Preşedintele Camerei Reprezentanţilor din SUA, Mike Johnson, se gândeşte să-l invite pe premierul israelian Benjamin Netanyahu să se adreseze Parlamentului american, conform actualitate.org.
Mike Johnson, ia în considerare invitarea prim-ministrului Benjamin Netanyahu după ce membrii Camerei Reprezentanţilor au ridicat ideea în cadrul unei şedinţe cu uşile închise de miercuri dimineaţă, potrivit CNN.
"Este unul dintre lucrurile pe care le avem în vedere şi s-ar putea să încercăm să organizăm asta. Cred că este foarte important pentru noi să arătăm solidaritate şi sprijin faţă de Israel", le-a spus Johnson reporterilor.
Johnson a dezvăluit că a avut o conversaţie "lungă" cu Netanyahu miercuri dimineaţă.
Invitaţia are nevoie şi de aprobarea liderului din Senat, Chuck Schumer. Săptămâna trecută, acesta l-a criticat aspru pe Netanyahu într-un discurs şi a cerut Israelului să organizeze noi alegeri.
Parlamentul israelian a respins cu o majoritate uriașă orice "recunoaștere unilaterală a unui stat palestinian"
Parlamentul israelian a votat miercuri cu o majoritate covârşitoare o rezoluţie propusă de prim-ministrul Benjamin Netanyahu împotriva oricărei "recunoaşteri unilaterale a unui stat palestinian", care, potrivit textului, ar echivala cu o recompensare a "terorismului fără precedent" al Hamas, relatează AFP, potrivit agerpres.ro.
Votul are loc la câteva zile după ce cotidianul Washington Post a relatat că Statele Unite şi mai multe ţări arabe aliate lucrează la un plan cuprinzător pentru o pace durabilă israeliano-palestiniană după încheierea războiului dintre Israel şi Hamas, inclusiv un calendar pentru stabilirea unui stat palestinian.